Günay Əfəndiyeva

Günay Elçin qızı Əfəndiyeva — Azərbaycanlı ictimai–siyasi xadim, diplomat. Milli Məclisin deputatı və Mədəniyyət komitəsinin sədr müavini, Qırğız Respublikasının əməkdar mədəniyyət işçisi. Türk Mədəniyyəti və İrsi Fondunun ilk prezidenti (2015–2023), Azərbaycan Respublikasının Milli Məclisinin VII çağırış deputatı.

 Həyatı 
Günay Elçin qızı Əfəndiyeva 20 oktyabr 1973-cü ildə Bakı şəhərində görkəmli yazıçılar İlyas Əfəndiyev və Elçin Əfəndiyevin ailəsində  anadan olmuşdur.

1991-ci ildə Bülbül adına orta ixtisas musiqi məktəbini qızıl medalla bitirmişdir. 1997-ci ildə Azərbaycan Tibb Universitetini qırmızı diplomla həkimlik ixtisası üzrə bitirmişdir. 1997–1998-ci illərdə Bakı şəhəri Respublika Diaqnostika Mərkəzində fuksional diaqnostika üzrə internatura keçmişdir.

Ailəsi
 Azərbaycanın görkəmli yazıçısı, Azərbaycan Respublikasının xalq yazıçısı, Azərbaycan Respublikası Baş Nazirinin keçmiş müavini Elçin Əfəndiyevin qızıdır.
Azərbaycanın görkəmli yazıçısı, Azərbaycan Respublikasının xalq yazıçısı İlyas Əfəndiyevin nəvəsidir.
Sənətşünas alim, Əməkdar incəsənət xadimi, Əməkdar elm xadimi Timuçin Əfəndiyevin qardaşı qızıdır.
Tanınmış hüquqşünas,Azərbaycan Respublikası Konstitusiya Məhkəməsinin hakimi  Humay Əfəndiyevanın bacısıdır.

İş fəaliyyəti
2004–2008-ci illərdə Azərbaycan Respublikasının İstanbul Baş konsolosluğunda vitse–konsul, konsul vəzifələrində çalışaraq başlamışdır. 2009–2015-ci illərdə Azərbaycan Respublikası Xarici İşlər Nazirliyinin UNESCO üzrə AR Milli Komissiyasının birinci katibi, müşaviri, baş katibi vəzifələrində çalışmışdır. 2015-ci ilin 11 sentyabr tarixində Türk Şurasının (Türk Dövlətləri Təşkilatı) Dövlət Başçılarının Astana zirvə görüşü zamanı qəbul etdikləri qərəra əsasən, Türk Mədəniyyəti və İrsi Fondunun ilk prezidenti təyin olunmuş, 2023-cü ilin noyabr ayına qədər bu vəzifədə çalışmışdır.

06 oktyabr 2015-ci ildə Azərbaycan Respublikası Prezidentinin müvafiq sərəncamı ilə ikinci dərəcəli fövqəladə və səlahiyyətli elçi diplomatik rütbəsi verilib.

Siyasi fəaliyyəti
Günay Əfəndiyeva 2024-cü il növbədənkənar parlament seçkilərində Bitərəf kimi 14 saylı Xəzər–Pirallahı seçki dairəsindən deputatlığa namizəd olmuşdur.  Seçkidə qələbə qazanaraq Azərbaycan Respublikası Milli Məclisinin VII çağırış deputatı seçilib.

23 sentyabr 2024-cu ildə Milli Məclisin Mədəniyyət komitəsinin (sədr: Polad Bülbüloğlu) sədr müavini, Səhiyyə komitəsinin üzvüdür.

Türk Dövlətləri Parlament Assambleyasının üzvüdür.

Günay Əfəndiyeva Azərbaycan–Bolqarıstan, Azərbaycan–Braziliya, Azərbaycan–Çin, Azərbaycan–İtaliya, Azərbaycan–Macarıstan, Azərbaycan–Özbəkistan, Azərbaycan–Polşa, Azərbaycan–Rumıniya, Azərbaycan–Yaponiya parlamentlerarası əlaqələr üzrə işçi quruplarının üzvüdür

Mükafatları

06.07.2009-cu il tarixində “Azərbaycan Respublikası diplomatik xidmət orqanlarının 90 illiyi (1919-2009)”, 09.07.2019-cu il tarixində “Azərbaycan Respublikası diplomatik xidmət orqanlarının 100 illiyi (1919-2019)” medalları ilə təltif olunmuşdur.

Qırğız Respublikasının Prezidentinin Fəxri Fərmanı (2023), Y.Balasagın adına Qırğız Milli Universitetinin Fəxri Professoru (2022), Nəzir Torekulov adına Qazaxıstanın Ali diplomatik medalı (2023), TÜRKSOY 30-cu il medalı (2023), Qırğız Respublikasının əməkdar mədəniyyət işçisi (2023), Manas medalı (2023), Çingiz Aytmatov medalı (2021), Abay Kunanbayev medalı (2020) və bir çox digər medal və fəxri adlarla təltif olunmuşdur.

2024-cü ilin oktyabrında Macarıstanın ali mükafatlarından biri olan “Xidmətlərə görə Komandor Xaçı” ordeni ilə təltif olunub.

2025-ci ildə Özbəkistan Respublikasının Mədəniyyət Nazirliyi tərəfindən “Özbəkistanın mədəniyyət elçisi” medalı ilə təltif olunub.

 İstinadlar 

Kateqoriya:Azərbaycan Milli Məclisinin VII çağırış deputatları